十月旦讀子美北風吹瘴癘羸老思散策之句初寮嘗作十詩因次其韻  其九
作者：朱翌
朝代：宋

paragraphs: 中夜念凉天，搔首坐待旦。
北風鳴屋角，此懷忽凄斷。
兒曹計伏臘，極力供井爨。
憶昔冬來南，骨肉遣星散。
念茲豈人爲，稍定理絲亂。
呻吟裘氏地，皆是儒與緩。
往語執金剛，勉力守門閈。
倒囊留一錢，且免用鞭算。